ΓΡΑΠΤΗ ΕΡΩΤΗΣΗ E-2049/97 υποβολή: Magda Aelvoet (V) προς την Επιτροπή (13 Iουνίου 1997)

Θέμα: Η ποιότητα της βελγικής αναπτυξιακής συνεργασίας

Εχει λάβει γνώση η Επιτροπή του γεγονότος ότι επί του παρόντος έχει συσταθεί εντός του βελγικού Κοινοβουλίου ειδική επιτροπή με αποστολή τη διεξαγωγή έρευνας σχετικά με τη δαπάνη των χρημάτων που διατίθενται για αναπτυξιακή συνεργασία μέσω ή από το ΑBOS;

Αν ναι, έχει τότε η Επιτροπή πληροφορηθεί ότι, επί του παρόντος, η Ανωτάτη Επιτροπή Παρακολούθησης πραγματοποιεί έρευνα για κρούσματα απάτης με τα χρήματα για αναπτυξιακή βοήθεια, όσον αφορά 24 έργα ή Προγράμματα; Αυτά περιλαμβάνουν:

- Σιδηρόδρομοι Malawi Ε.Π.Ε.: παράδοση πέντε λοκομοτίβων ελιγμών με τα ανταλλακτικά τους

- Εγκατάσταση μονάδας αφαλάτωσης στο Mindelo (Πράσινο Ακρωτήριο)

- Συμβάσεις για τη συσκευασία, την ασφάλιση και τη μεταφορά εμπορευμάτων σε αναπτυσσόμενες χώρες

- Παράδοση εργαλειομηχανών στην Ινδονησία (ΡΤ-ΙΜΡΙ στο Cilegon)

- «Γιατροί χωρίς σύνορα» (ΜΚΟ)

- SOS - FAIM (MKO)

- Παράδοση εξοπλισμού από την εταιρεία Modulmed και εγκατάσταση νοσοκομείου 140 κλινών στο Natitingou (Benin)

- Παράδοση ιατρικού εξοπλισμού από τη Modulmed στην Κένυα.

Μπορεί η Επιτροπή να διαβεβαιώσει ότι δεν ενέχεται, άμεσα ή έμμεσα, χρηματοδοτικώς ή άλλως πως, στην υλοποίηση των εν λόγω σχεδίων και προγραμμάτων;

Αν όχι, ποια είναι τα σχέδια ή τα προγράμματα στα οποία συμμετέχει η Επιτροπή, στο πλαίσιο της αναπτυξιακής πολιτικής της;

Είναι η Επιτροπή διατεθειμένη, στην περίπτωση αυτή να διαβιβάσει λεπτομερή κατάλογο των σχεδίων στα οποία συμμετείχε/συμμετέχει και να αναφέρει ποια ήταν η χρηματοδοτική συνεισφορά της ανά σχέδιο;

Εχει ενημερωθεί η Επιτροπή, σύμφωνα με τα άρθρα 130u και 130x, και ειδικότερα με το άρθρο 130x, εδάφιο 2, για τα προβλήματα που έχουν δημιουργηθεί για τα σχέδια αυτά είτε από τις βελγικές αρχές, είτε από τις εθνικές αρχές των ενδιαφερομένων χωρών ή από τους επί τόπου εκπροσώπους της;

Αν ναι, ποιος έχει ενημερώσει σχετικά την Επιτροπή, ποια μέτρα έχει λάβει και ποια είναι τα αποτελέσματα των μέτρων αυτών;

Απάντηση του κ. Pinheiro εξ ονόματος της Επιτροπής (6 Αυγούστου 1997)

Η Επιτροπή είναι ενήμερη για την έρευνα που διεξάγεται σήμερα στο Βέλγιο σχετικά με τη λειτουργία της Administration gιnιrale de la coopιration au dιveloppement (AGCD) (Γενικής Διοικητικής Αρχής Αναπτυξιακής Συνεργασίας). Πρόκειται για έρευνα που αφορά την εσωτερική λειτουργία της βελγικής συνεργασίας, της οποίας οι λεπτομέρειες δεν έχουν γνωστοποιηθεί στην Επιτροπή. Η Επιτροπή δεν έλαβε, επίσης, συγκεκριμένες αιτήσεις παροχής πληροφοριών από την πλευρά των βελγικών αρχών και, ως εκ τούτου, στο παρόν στάδιο μπορεί μόνον να απαντήσει σε γενικές ερωτήσεις που τίθενται από το Αξιότιμο Μέλος του Κοινοβουλίου.

Όσον αφορά τις συγκεκριμένες παρεμβάσεις, η Επιτροπή ενημερώνει τα κράτη μέλη σχετικά με το σύνολο των κοινοτικών παρεμβάσεων κατά τα διάφορα στάδια προετοιμασίας και υλοποίησης των προγραμμάτων. Ενημερώνει τα κράτη μέλη, κυρίως για όλες τις δράσεις που αποτελούν αντικείμενο συγχρηματοδότησης με τους μη κυβερνητικούς οργανισμούς (ΜΚΟ) υπό μορφή λεπτομερούς ετήσιας έκθεσης. Στις δράσεις αυτές συμπεριλαμβάνονται οι κοινοτικές ενέργειες συγχρηματοδότησης με τις οργανώσεις Γιατροί Χωρίς Σύνορα (MSF) και SOS-FAIM που αναφέρονται από το Αξιότιμο Μέλος του Κοινοβουλίου. Συνεπώς, οι βελγικές αρχές δύνανται, στο πλαίσιο της έρευνάς τους, να αξιοποιήσουν τις εν λόγω πληροφορίες και, σε περίπτωση ανάγκης, να ζητήσουν ακριβέστερα στοιχεία σχετικά με παρεμβάσεις που έχουν ιδιαίτερο ενδιαφέρον.